**ПРЕДЛОГ ЗАКОНА**

**О ИЗМЕНИ ЗАКОНА О СПРЕЧАВАЊУ КОРУПЦИЈЕ**

**Члан 1.**

У Закону о спречавању корупције („Службени гласник РСˮ, бр. 35/19, 88/19, 11/21 – аутентично тумачење и 94/21), у члану 50. став 6. мења се и гласи:

„Одредба става 4. овог члана не односи се на народне посланике, посланике у скупштини аутономне покрајине и одборнике у скупштини јединице локалне самоуправе.”

**Члан 2.**

Овај закон ступа на снагу наредног дана од дана објављивања у „Службеном гласнику Републике Србијеˮ.

**О Б Р А З Л О Ж Е Њ Е**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 6. и члану 97. тачка 17. Устава Републике Србије, којима је прописано да нико не може вршити државну или јавну функцију која је у сукобу са његовим другим функцијама, пословима или приватним интересима, да се постојање сукоба интереса и одговорност при његовом решавању одређују Уставом и законом, те да Република Србија уређује и обезбеђује друге односе од интереса за Републику Србију.

**II. РАЗЛОЗИ ЗА ДОНОШЕЊЕ ЗАКОНА**

Споразумом о унапређењу услова за одржавање избора од 29. октобра 2021. године, који је закључен у Народној скупштини између политичких странака учесница Mеђустраначког дијалога под покровитељством Народне скупштине (Српске напредне странке, Социјалистичке партије Србије, Доста је било, Српског покрета Двери, Демократске странке Србије, Покрета обнове Краљевине Србије, Српске радикалне странке, Здраве Србије, Српске странке Заветници), предвиђена су посебна ограничења за јавне функционере у изборној кампањи и предложено да се одговарајући делови тј. мере и препоруке из тог споразума имплементирају, између осталог, изменама постојећег законодавног оквира. Током Међустраначког дијалога о изборним условима уз посредовање Европског парламента, кофасилитатори из Европског парламента који посредују у дијалогу власти и опозиције у Завршном документу од 18. септембра 2021. године такође су идентификовали низ конкретних мера које би помогле Републици Србији да унапреди политичке услове за наредне изборе. Имајући у виду да је дијалог важан део европског пута и перспективе Републике Србије, као и да су предложене мере везане за обавезе које имају јавни функционери у вези са чланством и функцијама у политичком субјекту и спречавање корупције изводљиве и да би могле да помогну стварању климе поверења у предстојећој изборној кампањи и променама које би биле на корист грађана и у складу са стандардима Европске Уније, Влада је утврдила предлог измене Закона о спречавању корупције.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Предложена измена Закона о спречавању корупције извршена је у члану 50. у ком су садржане одредбе које се односе на обавезе које имају јавни функционери у вези са чланством и функцијама у политичком субјекту. Ставом 4. наведеног члана прописано је да је јавни функционер дужан да увек недвосмислено предочи саговорницима и јавности да ли износи став органа у којем врши јавну функцију или став политичке странке, односно политичког субјекта, док је ставом 6. прецизирано на које се јавне функционере не односи прописана дужност недвосмисленог предочавања саговорницима и јавности својства у којем иступа. До сада се та обавеза није односила на функционере непосредно изабране од грађана, док се предложеном изменом тај круг функционера даље сужава и прецизира да ту обавезу убудуће немају само народни посланици, посланици у скупштини аутономне покрајине и одборници у скупштини јединице локалне самоуправе.

**IV.** **СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ**

Разлози због којих се предлаже да закон ступи на снагу пре осмог дана од дана објављивања у „Службеном гласнику Републике Србијеˮ, налазе у потреби што скоријег предузимање свих радњи које су неопходне за благовремено успостављање услова за организацију и спровођење предстојећих избора.

**VI. ПРЕГЛЕД ОДРЕДБЕ ЗАКОНА О СПРЕЧАВАЊУ КОРУПЦИЈЕ КОЈА СЕ МЕЊА**

**Чланство и функција у политичком субјекту**

Члан 50.

Јавни функционер може да врши функцију у политичкој странци, односно политичком субјекту и да учествује у њиховим активностима, ако то не угрожава вршење јавне функције и ако то није законом забрањено.

Јавни функционер не може да користи јавне ресурсе за промоцију политичких странака, односно политичких субјеката, под чиме се посебно подразумева коришћење јавних ресурса у сврху јавног представљања учесника у изборима и њихових изборних програма, позивања бирача да за њих гласају на изборима, односно да бојкотују изборе, као и коришћење јавних ресурса за друге видове политичких активности, као што су рад са бирачима и чланством, организовање и одржавање скупова и промоција, израда и подела рекламног материјала, брошура, лифлета и публикација, политичко оглашавање, истраживање јавног мњења, медијске, маркетиншке и консултантске услуге и спровођење обука за страначке активности.

Изузетно од става 2. овог члана, јавни функционер може да користи јавне ресурсе ради заштите личне безбедности, уколико је таква употреба јавних ресурса уређена прописима из те области или одлуком служби које се старају о безбедности јавних функционера.

Јавни функционер је дужан да увек недвосмислено предочи саговорницима и јавности да ли износи став органа у којем врши јавну функцију или став политичке странке, односно политичког субјекта.

Јавни функционер не може да користи јавне скупове на којима учествује и сусрете које има у својству јавног функционера, за промоцију политичких странака, односно политичких субјеката, под чиме се посебно подразумева коришћење тих јавних скупова и сусрета за јавно представљање учесника у изборима и њихових изборних програма, позивање бирача да за њих гласају на одређеним изборима, односно да бојкотују изборе.

~~Одредба става 4. овог члана не односи се на јавне функционере који су изабрани непосредно од грађана.~~

ОДРЕДБА СТАВА 4. ОВОГ ЧЛАНА НЕ ОДНОСИ СЕ НА НАРОДНЕ ПОСЛАНИКЕ, ПОСЛАНИКЕ У СКУПШТИНИ АУТОНОМНЕ ПОКРАЈИНЕ И ОДБОРНИКЕ У СКУПШТИНИ ЈЕДИНИЦЕ ЛОКАЛНЕ САМОУПРАВЕ.

У току изборне кампање, у поступку из члана 78. ст. 1. и 2. овог закона, у коме одлучује да ли постоји повреда из ст. 1, 2, 4. и 5. овог члана, Агенција одлучује у року од пет дана од дана покретања поступка по службеној дужности, односно од дана пријема пријаве правног или физичког лица.